02020W/PRO/01 — SK — 18.12.2020 — 001.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenené a doplnené:

▼B

PROTOKOL O ÍRSKU/SEVERNOM ÍRSKU

SO ZRETEĽOM na dôležitosť zachovania Severného Írska ako neoddeliteľnej súčasti vnútorného trhu Spojeného kráľovstva,

POTVRDZUJÚC záväzok Spojeného kráľovstva, ktorým je umožniť účinný a včasný tranzit tovaru, ktorý je cez jeho územie prepravovaný z Írska do iného členského štátu alebo tretej krajiny, a naopak,

ZDÔRAZŇUJÚC spoločný cieľ Únie a Spojeného kráľovstva, ktorým je zabrániť v maximálnej možnej miere kontrolám v prístavoch a na letiskách v Severnom Írsku v súlade s uplatniteľnými právnymi predpismi a so zreteľom na ich príslušné regulačné režimy, ako aj na ich vykonávanie,

BERÚC NA VEDOMIE, že žiadne ustanovenia tohto protokolu nebránia Spojenému kráľovstvu v tom, aby zabezpečilo neobmedzený prístup na trh pre tovar, ktorý je prepravovaný zo Severného Írska do zvyšných častí vnútorného trhu Spojeného kráľovstva,

ZDÔRAZŇUJÚC, že s cieľom zabezpečiť demokratickú legitimitu by mal existovať proces na zabezpečenie demokratického súhlasu v Severnom Írsku s uplatňovaním práva Únie na základe tohto protokolu,

UZNÁVAJÚC, že írski občania v Severnom Írsku budú na základe občianstva Únie i naďalej požívať a uplatňovať práva, príležitosti a výhody a mať k nim prístup a že tento protokol by mal rešpektovať práva, príležitosti a identitu, ktoré sú spojené s občianstvom Únie v prípade osôb v Severnom Írsku, ktoré sa rozhodli uplatniť svoje právo na írske občianstvo v zmysle prílohy 2 k britsko-írskej dohode „Vyhlásenie k ustanoveniam článku 1 bodu vi) vo vzťahu k občianstvu“, a že by týmto protokolom nemali byť tieto práva, príležitosti a identita dotknuté,

POTVRDZUJÚC, že Veľkopiatková alebo Belfastská dohoda z 10. apríla 1998 medzi vládou Spojeného kráľovstva, vládou Írska a ďalšími účastníkmi viacstranných rokovaní (ďalej len „dohoda z roku 1998“), ktorá je pripojená k britsko-írskej dohode z rovnakého dňa (ďalej len „britsko-írska dohoda), vrátane jej následných vykonávacích dohôd a opatrení, by mala byť chránená vo všetkých jej častiach,

SO ZRETEĽOM na historické väzby a trvalý charakter bilaterálnych vzťahov medzi Írskom a Spojeným kráľovstvom,

Článok 1

Ciele

Týmto protokolom nie sú dotknuté ustanovenia dohody z roku 1998 týkajúce sa ústavného postavenia Severného Írska a zásady súhlasu, ktorá stanovuje, že akúkoľvek zmenu uvedeného postavenia možno vykonať len so súhlasom väčšiny jeho obyvateľstva.

Článok 2

Práva jednotlivcov

Spojené kráľovstvo zabezpečí, aby jeho vystúpenie z Únie nemalo za následok obmedzenie práv, záruk alebo rovnosti príležitostí stanovených v tej časti dohody z roku 1998, ktorá je nazvaná Práva, záruky a rovnosť príležitostí, a to ani v oblasti ochrany pred diskrimináciou zakotvenej v ustanoveniach práva Únie uvedených v prílohe 1 k tomuto protokolu, pričom tento odsek vykonáva prostredníctvom príslušných mechanizmov.

Článok 3

Spoločná oblasť cestovania

Spojené kráľovstvo zabezpečí, aby sa spoločná oblasť cestovania a s ňou súvisiace práva a výsady mohli aj naďalej uplatňovať bez toho, aby to malo vplyv na povinnosti Írska podľa práva Únie, najmä pokiaľ ide o voľný pohyb občanov Únie a ich rodinných príslušníkov bez ohľadu na ich štátnu príslušnosť do Írska, z Írska a v rámci neho.

Článok 4

Colné územie Spojeného kráľovstva

Severné Írsko je súčasťou colného územia Spojeného kráľovstva.

Žiadne ustanovenia tohto protokolu preto nebránia Spojenému kráľovstvu v tom, aby zahrnulo Severné Írsko do územnej pôsobnosti všetkých dohôd, ktoré môže uzavrieť s tretími krajinami, a to za predpokladu, že uvedenými dohodami nebude dotknuté uplatňovanie tohto protokolu.

Žiadne ustanovenia tohto protokolu najmä nebránia Spojenému kráľovstvu v tom, aby uzavrelo dohody s treťou krajinou, na základe ktorých sa tovaru vyrobenému v Severnom Írsku udelí prednostný prístup na trh danej krajiny za rovnakých podmienok, ako má tovar vyrobený v iných častiach Spojeného kráľovstva.

Žiadne ustanovenia tohto protokolu nebránia Spojenému kráľovstvu v tom, aby zahrnulo Severné Írsko do územnej pôsobnosti svojich listín koncesií pripojených k Všeobecnej dohode o clách a obchode z roku 1994.

Článok 5

Clá a pohyb tovaru

1.

Za tovar vstupujúci do Severného Írska z inej časti Spojeného kráľovstva priamou prepravou sa neplatí žiadne clo, a to bez ohľadu na odsek 3, s výnimkou prípadu, keď sa s uvedeným tovarom spája riziko, že bude následne prevezený do Únie, či už ako samotná položka tovaru alebo ako tovar tvoriaci súčasť iného tovaru po spracovaní.